ΓΡΑΠΤΗ ΕΡΩΤΗΣΗ E-2652/02

υποβολή: Frank Vanhecke (NI) προς την Επιτροπή

(20 Σεπτεμβρίου 2002)

Θέμα: Τελωνειακές συμφωνίες περί λιμένων μεταξύ εθνικών αρχών

Οι λιμενικές αρχές της Αμβέρσας προέβησαν στη σύναψη των απαραίτητων συμφωνιών με τις αμερικανικές τελωνειακές αρχές σχετικά με τη διοργάνωση των μέτρων ασφαλείας στον λιμένα της Αμβέρσας, με σκοπό να επιτύχουν από τις τελευταίες διακριτικό σήμα ασφαλείας, χάρη στο οποίο εμπορεύματα που μεταφέρονται από την Αμβέρσα θα εξακολουθούν να εισάγονται στους αμερικανικούς λιμένες. Στους λιμένες που δεν διαθέτουν αυτό το διακριτικό σήμα, πράγματι, δεν θα επιτρέπεται πλέον να μεταφέρουν εμπορεύματα προς τις ΗΠΑ.

Η Επίτροπος κ. de Palacio εξέφρασε ορισμένους ενδοιασμούς σχετικά την προαναφερθείσα διαδικασία. Κατά την άποψή της, το γεγονός ότι ορισμένοι ευρωπαϊκοί λιμένες (και στη συγκεκριμένη περίπτωση η Αμβέρσα) επιτυγχάνουν το διακριτικό σήμα ασφαλείας ενώ άλλοι όχι συνιστά ενδεχομένως παραβίαση των ευρωπαϊκών κανόνων περί ανταγωνισμού.

Εν τούτοις, συμφωνίες μεταξύ αρχών (του λιμένα της Αμβέρσας και των αμερικανικών τελωνειακών αρχών, στη προκείμενη περίπτωση) στον τομέα της ασφάλειας εμπίπτουν στις εθνικές κυριαρχικές αρμοδιότητες.

Κατά πόσο είναι διατεθειμένη η Ευρωπαϊκή Επιτροπή να αναθεωρήσει την παλαιότερη θέση της ως προς το εν λόγω ζήτημα·

Απάντηση της κ. de Palacio εξ ονόματος της Επιτροπής

(6 Νοεμβρίου 2002)

Η Ένωση ήταν πλήρως και εγκαίρως ενημερωμένη για την πρωτοβουλία των Ηνωμένων Πολιτειών να αποστείλουν αμερικανούς τελωνειακούςπαλλήλους σε ορισμένα ευρωπαϊκά λιμάνια, και ιδίως στο λιμάνι της Αμβέρσας.

Αυτή η αμερικανική πρωτοβουλία εγγράφεται σε μια γενικότερη προσέγγιση σχετικά με την ασφάλεια των θαλάσσιων μεταφορών σε παγκόσμιο επίπεδο, η οποία δεν αφορά μόνο τα ενεχόμενα κράτη μέλη. Εστιάζεται ιδίως στις τελωνειακές διαδικασίες που εφαρμόζονται στις εξαγωγές προκειμένου να ενσωματώσει σε αυτές τους κατάλληλους ελέγχους. Η απάντηση της Κοινότητας επομένως πρέπει να ανταποκρίνεται σε δύο βασικές απαιτήσεις: πρέπει να είναι συνολική για να μπορεί να ενσωματωθέί σε μια παγκόσμια προσέγγιση και πρέπει να ανταποκρίνεται στις απαιτήσεις της εσωτερικής μας αγοράς, ιδίως εξασφαλίζοντας ισότιμη μεταχείριση όλων των εξαγωγέων μας.

Η επιλογή ορισμένων μόνον λιμένων αντιβαίνει επίσης στο στόχο της Ένωσης για καλύτερη γεωγραφική κατανομή της μεταφορικής ροής ώστε να αποσυμφορηθεί ένα ήδη κορεσμένο δίκτυο. Η Επιτροπή εξακολουθεί να θεωρεί ότι μια τέτοια μη συντονισμένη αντιμετώπιση η οποία δεν παρέχει συνολική απάντηση στο ζήτημα δεν είναι η καλύτερη προσέγγιση στο πρόβλημα της ασφάλειας.

Η Επιτροπήπενθυμίζει εξάλλου ότι η Κοινότητα έχει συνάψει μια συμφωνία τελωνειακής συνεργασίας και αμοιβαίαςποστήριξης σε τελωνειακά θέματα με τις Ηνωμένες Πολιτείες(1). Το άρθρο 2 αυτής της συμφωνίας προβλέπει ότι τα συμβαλλόμενα μέρη έχουν την ευχέρεια να αποφασίζουν από κοινού την επέκταση της παρούσας συμφωνίας με στόχο την αύξηση και τη συμπλήρωση της τελωνειακής συνεργασίας βάσει της ισχύουσας σ'αυτά τελωνειακής νομοθεσίας, μέσω συμφωνιών επί συγκεκριμένων τομέων και ζητημάτων.

Επιπλέον της πρότασης για στενό συντονισμό με τις Ηνωμένες Πολιτείες με τελικό σκοπό τη σύναψη συμφωνιών αμοιβαίας αναγνώρισης για την εδραίωση πραγματικών προτύπων ασφαλείας, η Επιτροπή θαποβάλει σε λίγους μήνες πρόταση για την εφαρμογή και τον έλεγχο όλων των κατάλληλων μέτρων ασφαλείας σε όλους τους λιμένες διεθνούς εμπορίου της Ένωσης, βάσει των κανονισμών του Διεθνούς Ναυτιλιακού Οργανισμού (ΔΝΟ).

Οι πρόσφατες συζητήσεις μεταξύ Επιτροπής και αμερικανικών αρχών είναι ενθαρρυντικές και επιτρέπουν να προσδοκούμε ότι μεσοπρόθεσμα θαπάρχουν εχέγγυα για την ασφάλεια από τη μια και από την άλλη πλευρά του Ατλαντικού, σύμφωνα με τις διεθνείς εμπορικές δεσμεύσεις που έχουν αναλάβει οι Ηνωμένες Πολιτείες και η Ένωση.

(1) Απόφαση 97/541/ΕΚ του Συμβουλίου της 21ης Μαΐου 1997 για τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τελωνειακή συνεργασία και αμοιβαία συνδρομή σε τελωνειακά ζητήματα· ΕΕ L 222 της 12.8.1997.